奉陪知府內翰至卞山有詩五首 玉德泉
作者：程俱
朝代：宋

paragraphs: 卞維吳興鎮，傑出衆山外。
晴朝自生輝，韞玉見奇態。
新阡表南陽，獨據山水會。
青松三萬本，已復出蓬艾。
靈泉發道左，天遣資灌溉。
初無一綫溜，泛濫欲浮芥。
披榛佇方空，餘浸忽可澮。
清踰金沙泓，甘此中泠派。
朝涵卞峰雲，暮作霅溪瀨。
豈惟供百須，旱歲亦多賴。
殷勤五大夫，隨喜奉微蓋。
嘗聞瑜瑾姿，德與君子配。
兹泉爲人出，固是神所介。
當令玉德名，相與流千載。